Omistusasujien osuus asuntokunnista on lähes kaksi prosenttiyksikköä pienempi nyt kuin kymmenen vuotta sitten.

Moni nuori aikuinen ei halua sitoutua isoon lainaan ennen vakiintumista tai perheen perustamista.­

Omistusasuminen on vähentynyt kymmenen vuoden aikana koko maassa, kiinteistönvälitysyhtiö Sp-Koti kertoo tiedotteessaan.

Omistusasujia oli viime vuonna koko maassa 63,7 prosenttia asuntokunnista eli 1,7 prosenttiyksikköä vähemmän kuin kymmenen vuotta aiemmin.

Omistusasujien osuus on laskenut varsinkin suurimmissa kaupungeissa ja kasvukeskuksissa.

Esimerkiksi Tampereella omistusasujia oli viime vuonna 6 prosenttiyksikköä vähemmän kuin kymmenen vuotta aikaisemmin.

Turussa vähennystä oli 4 prosenttiyksikköä, Oulussa 3 prosenttiyksikköä ja Helsingissä 2,8 prosenttiyksikköä.

Helsingissä, Tampereella ja Turussa omistusasujia on enää alle puolet kaikista asuntokunnista.

– Myös ensiasuntojen ostajien määrä on pudonnut roimasti reilussa 10 vuodessa. Vuonna 2006 heitä oli 35 000 ja viime vuonna enää vain 22 000. Ensiasunnon ostajien keski-ikä on noussut trendinomaisesti jo useita vuosia, sanoo Säästöpankkiryhmän pääekonomisti Timo Vesala tiedotteessa.

Vesala uskoo nuorten aikuisten siirtävän ensiasunnon ostamista monesta syystä: moni ei halua sitoutua isoon lainaan ennen vakiintumista tai perheen perustamista. Vuokralla asuminen on huolettomampaa, jos tekee esimerkiksi mieli lähteä ulkomaille tai jatko-opiskelemaan.

Asunnon ostamista voi siirtää myös se, että nuorten aikuisten työllistyminen ei ole parantunut samaa tahtia kuin vanhempien. Lisäksi näiden tulokehitys on jäänyt jälkeen. Yhä useampi joutuu myös vaihtamaan paikkakuntaa töiden takia ja muuttamaan lyhyellä varoitusajalla.

– Entistä harvemmalla nuorella aikuisella on ollut mahdollisuus omistusasumisen edellyttämään säästämiseen, lainanottoon ja lainojen lyhentämiseen.